《貂裘换酒 其一 和朱十》
清代·李良年

尚忆青门醉。正鞦韆、翠裙入望，帝城桃李。君向扬州吾湘汉，身与沙鸥无际。

感此日、琼枝先寄。别后眠餐应似昔，奈浮云、聚散伤同辈。

缄未拆，杂悲喜。

频年泪滴芳兰悴。况天涯、岁华易改，锦鞯俱敝。退谷僧坊留题处，旧事凄凉何已。

若天意、定怜才子。潘耒查容无恙在，伴竹垞、老去同烟水。

楚江柳，又青矣。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。